Egy a NATO köreiben publikált számítás szerint 2020-ig 60 millió migráns kelhet útra Afrikából, túlnyomó többségük Európa irányába – fejtegette Orbán Viktor szombaton a kötcsei pikniket, jókora gondot okozva ezzel azoknak, akik nem szokták azonnal és fenntartások nélkül elfogadni a kormányfő állításait, inkább ellenőrzik azok hátterét.

A 60 milliós becslés (lásd még: riogatás) eredete ugyanis nem egyértelmű, nyomát fellelni távolról sem annyira könnyű, mint például Mészáros Lőrinc vagyongyarapodásának nyomait a közbeszerzésekben.

© Túry Gergely

NATO-dokumentumot például nem is sikerült fellelni, nyilván lehet szó olyanról, amelyet csakis a tagállamok vezetői kaptak meg, de ennek a valószínűsége a nullával egyenlőnek tűnik. Széky János, a Élet és Irodalom rovatvezetője, illetve Meszerics Tamás, az LMP EP-képviselője végül hosszas kutatás után eljutott egy 2014-es ENSZ-dokumentumhoz (Pontosabban: az ENSZ-nek az elsivatagosodás ellen küzdő testületének anyagághoz), ahol valóban megjelenik a 60 milliós szám.

Csakhogy:

- Az alapgondolat valójában nem is 2014-es, hanem tíz évvel korábbi, 2004-es, ezt emelték át egy könnyed mozdulattal. (Olyannyira remekül csinálták, hogy az eredeti iromány már nem is érhető el, csak a nyoma maradt meg.)

- Ezt a több mint 13 éves eredetet erősíti meg, hogy az ENSZ egyszer már használta a számot, mégpedig egy 2007-es jelentésben.

- A 60 milliós szám nem tűnik tudományosan alátámasztottnak, inkább csak egy becslésnek, állapította meg Széky János, aki nyomán nem találta semmiféle egyéb forrásnak.

- Ami ennél is súlyosabb: az ENSZ jelentése csak annyit mond, hogy 2020-ig mintegy 60 millió ember indulhat el az elsivatagosodó szubszaharai térségből Észak-Afrikába vagy Európába. Hogy milyen arányban, arról például egy szó sem esik.

- Végül semmiféle számítás nincs arról, hogy 2004 és 2017 év alatt mennyien indultak meg ebből a becsült 60 millióból, de ha a jelenség létezik (bizonyára létezik), akkor is valószínűtlen, hogy az Orbán által jósolt 60 millióra kellene felkészülni a következő három évben.

Mindet összevetve tehát, az a helyzet, hogy Orbán Viktor valójában egy 13 évvel ezelőtti becslés számait „alkalmazta” Kötcsén, azt és úgy magyarázva ott a NER-holdudvarnak, ahogy az neki tetszik, illetve hát: ahogy az neki érdekében áll.